།
གཉིས་པ་མཐོང་ལམ་རྩེ་མོའི་མཚན་ཉིད་ནི། ཕ་རོལ་ཏུ་ཕྱིན་པ་སུམ་ཅུ་རྩ་དྲུག་འཁོར་གསུམ་ཡོངས་སུ་དག་པ་ལ་དབང་གྱུར་ཐོབ་ཅིང་མཐོང་སྤང་གི་རྣམ་རྟོག་བཞི་ཡི་གཉེན་པོར་གྱུར་པ་སྟེ། ཆོས་མཆོག་མན་ཆད་དུ་ཕར་ཕྱིན་རེ་རེའི་ནང་དུ་དྲུག་དྲུག་ཚང་བ་ཆགས་ཞེན་དང་བྲལ་བར་བྱས་ནས་ཉམས་སུ་བླངས་པས། ཆོས་ཐམས་ཅད་རང་བཞིན་མེད་པར་ཤེས་པའི་ཤེས་རབ་བསྒོམ་པའི་སྟོབས་ཀྱིས་གསལ་དུ་ཐོབ་པའི་དུས་སུ། ཕར་ཕྱིན་དྲུག་རེ་རེ་ལའང་དྲུག་དྲུག་སུམ་ཅུ་སོ་དྲུག་ཉམས་སུ་ལེན་པའི་འབད་རྩོལ་མེད་པར་ལྷུན་གྱིས་གྲུབ་པ་དང་། འཁོར་འདས་བླང་དོར་ལ་སོགས་གཟུང་འཛིན་སྣ་ཚོགས་སུ་སྣང་བ་ལ་བདེན་པར་ཞེན་པ་དང་། འཁོར་འདས་ཐ་དད་དུ་འཛིན་པ་དང་། སྣང་བ་སྣ་ཚོགས་སུ་སྣང་བའི་ཤེས་པ་ལ་མཐའ་གཅིག་ཏུ་བདེན་པར་ཞེན་པ་དང་། གང་ཟག་གཅིག་གི་བདག་རྟག་པ་གཅིག་པུར་རང་དབང་ཅན་དང་། གཙང་བ་ལ་སོགས་སུ་མཐའ་གཅིག་ཏུ་བདེན་པར་ཞེན་པ་དང་། ཆོས་ཀྱི་བདག་མི་རྟག་པ་ལ་སོགས་པ་སྐྱེས་བུ་བཏགས་ཙམ་དུ་མཐའ་གཅིག་ཏུ་བདེན་པར་ཞེན་པའི་རྣམ་རྟོག་བཞི་བཞི་པོ་སྤངས་བར་བྱེད་པའི་གཉེན་པོ་གཅིག་ཡིན།
(གསུམ་པ་) བསྒོམ་ལམ་རྩེ་མོ་ལ་གཉིས་ལས། དང་པོ་བསྒོམ་ལམ་རྩེ་མོ་ལ། དངོས་ཀྱི་མཚན་ཉིད་ནི། སྙོམས་འཇུག་ལ་དབང་གྱུར་འཐོབ་པ་སྒོམ་སྤང་གི་རྣམ་རྟོག་བཞི་ཡི་གཉེན་པོར་གྱུར་པ་སྟེ། སྔར་བསྒོམ་ལམ་ས་གཉིས་པ་ལ་སོགས་སུ་སྙོམས་འཇུག་དགུ་ཡི་ཏིང་ངེ་འཛིན་གོང་ནས་གོང་དུ་བསྒོམ་པས་ཆོས་ཐམས་ཅད་རང་བཞིན་མེད་པར་རྟོགས་པ་གོམ་པ་ཆེར་བྱས་ཤིང་། རྗེས་ཐོབ་ཏུ་ཆོས་ཐམས་ཅད་སྒྱུ་མ་ལྟ་བུ་ལ་གོམས་པར་བྱས་ཏེ། དེ་ལྟ་བུའི་མཉམ་རྗེས་གཉིས་དང་མ་བྲལ་བར་བྱས་པའི་སྟོབས་ཀྱིས། བསྒོམ་ལམ་སོ་སོའི་སྤང་བྱ་རྣམ་རྟོག་རྣམས་ཇེ་སྲབ་ལ་སོང་ཞིང་མི་རྟོག་ཡེ་ཤེས་ཇེ་གསལ་དུ་སོང་བས། བསྒོམ་ལམ་རྩེ་མོར་ཕྱིན་པའི་སྐབས་འདིར་སྤང་བྱ་རྣམ་རྟོག་དང་བྲལ་ཞིང་མི་རྟོག་ཡེ་ཤེས་ཇེ་གསལ་དུ་སོང་བས་བསྒོམ་པ་རྩེ་མོ་མཐར་ཕྱིན་པའི་སྐབས་འདིར་སྤང་བྱ་རྣམ་རྟོག་དང་བྲལ་ཞིང་། མི་རྟོག་ཡེ་ཤེས་རྒྱས་ནས་སྙོམས་འཇུག་དགུའི་ཏིང་ངེ་འཛིན་ལ་དབང་ཐོབ་པས་འབད་རྩོལ་མེད་པར་ལྷུན་གྲུབ་ཏུ་འབྱུང་བ་གཅིག་ཡིན།
གཉིས་པ་བར་ཆད་མེད་པའི་རྩེ་མོའི་མཚན་ཉིད་ནི། མཁྱེན་གསུམ་ལ་དབང་གྱུར་ཐོབ་པའི་སངས་རྒྱས་ལ་བར་མ་ཆད་པ་སྟེ། ས་བཅུ་མན་ཆད་དུ་མཁྱེན་གསུམ་རང་བཞིན་མེད་པར་དེ་དེ་ལྟར་རྟོགས་པ་གོང་ནས་གོང་དུ་རྒྱས་པའི་སྟོབས་ཀྱིས་ས་བཅུ་རྒྱུན་མཐར་མཁྱེན་གསུམ་རང་བཞིན་མེད་སྤྲོས་པ་དང་བྲལ་བར་རྟོགས་པ་མཉམ་རྗེས་མེད་པ་ལྷུན་གྲུབ་དུ་འབྱུང་བ་དང་པོ་ཐོབ་པས་དུས་གཉིས་པར་སངས་རྒྱས་པ་ལ་སྐད་གཅིག་གཞན་གྱིས་བར་མ་ཆོད་པ་གཅིག་ཡིན།
མཐར་གྱིས་པའི་ཆོས་བཅུ་གསུམ།
དྲུག་པ་མཐར་གྱིས་པའི་ཆོས་བཅུ་གསུམ་ནི། ལམ་གྱི་གཞི་ཕར་ཕྱིན་དྲུག་ལ་སྦྱོར་བའི་བརྩོན་འགྲུས་བརྩམ་པ་དང་དྲུག སྐྱབས་གནས་དཀོན་མཆོག་གསུམ་ལ་རྗེས་སུ་དྲན་པ་བསྒོམ་པའི་བརྩོན་འགྲུས་གསུམ་དང་དགུ་སྟེ། ལམ་གྱི་གཞི་ཚུལ་ཁྲིམས་དང་གཏོང་བ་རྗེས་སུ་དྲན་ལ་བརྩོན་འགྲུས་བརྩམ་པ་གཉིས་ཏེ་བཅུ་གཅིག །ལམ་གྱི་དཔང་པོ་ལྷ་རྗེས་སུ་དྲན་པ་བསྒོམ་པ་ལ་སྦྱོར་བ་ཏེ་བཅུ་གཉིས། ལམ་རྣམ་པར་དག་པ་ཆོས་ཐམས་ཅད་དངོས་པོ་མེད་པའི་ངོ་བོ་ཉིད་དུ་བསྒོམ་པའི་མཐར་གྱིས་པའི་སྦྱོར་བ་ཏེ་བཅུ་གསུམ་མོ།།
བཅུ་གསུམ་པོ་དེ་ཡང་གཉིས་སུ་འདུས་ཏེ། ལམ་གྱི་རང་བཞིན་དང་། ལམ་གྱི་གེགས་སེལ་གཉིས་སོ།།
ལམ་གྱི་རང་བཞིན་ཕར་ཕྱིན་དྲུག་ཉམས་སུ་ལེན་པ་ཡིན་པས། སྦྱིན་པ་ནས་ཤེས་རབ་ཀྱི་ཕ་རོལ་ཏུ་ཕྱིན་པའི་བར་གྱི་ཕར་ཕྱིན་དྲུག་ཉམས་སུ་ལེན་པའི་མཐར་གྱིས་པའི་སྦྱོར་བའི་མཚན་ཉིད། འཁོར་གསུམ་མི་དམིགས་པའི་སྦྱིན་པ་གཏོང་བ་དང་། ཚུལ་ཁྲིམས་སྲུངས་བ་དང་། བཟོད་པ་བསྒོམ་པ་
དང་། བརྩོན་འགྲུས་བརྩམ་པ་དང་། བསམ་གཏན་བསྒྲུབ་པ་དང་། ཤེས་རབ་བསྒོམ་པར་བྱེད་པ་སྟེ། སྦྱིན་པ་ལ་སོགས་ཕར་ཕྱིན་རྣམས་ཉམས་སུ་ལེན་པའི་དུས་སུ་ཡང་དག་པར་ན་སྦྱིན་རྒྱུའི་དངོས་པོ་དང་། ལེན་པ་པོ་དང་། གཏོང་མཁན་བདག་ལ་སོགས་པ་སྟེ། མདོར་ན་ཕར་ཕྱིན་དྲུག་ཉམས་སུ་ལེན་མཁན་བདག ལེན་རྒྱུ་ཕར་ཕྱིན་དྲུག་ཉམས་སུ་བླངས་པ་ཆེད་དུ་བྱ་བའི་ཕན་ཡོན་དམིགས་ཡུལ་ལ་སོགས་ཏེ། དེ་རྣམས་ཅིའི་ངོ་བོར་ཡང་མ་གྲུབ་པས་ན་སྤྲོས་པ་དང་བྲལ་ན་ཡང་། ཀུན་རྫོབ་ཏུ་མ་བརྟག་མ་དཔྱད་པའི་ངོས་ནས་སྣང་ལ་རང་བཞིན་མེད་པ་སྒྱུ་མ་ལྟར་དེ་རྣམས་ཡོད་པས་དེ་མ་ཤེས་པའི་སེམས་ཅན་རྣམས་ཀྱི་དོན་དུ་བདག་གཞན་སངས་རྒྱས་ཐོབ་པའི་ཆེད་དུ་ཞེན་པ་མེད་པའི་ཚུལ་གྱིས་ཉམས་སུ་ལེན་པ་གཅིག་ཡིན་ཏེ་སྤྲོས་པས་ཆོག་གོ།
གཉིས་པ་ལམ་གྱི་གེགས་སེལ་བཞི་ལས། དང་པོ་ལམ་གྱི་རྟེན་ལ་ཞེན་པ་སྤངས་བ་ལ་གསུམ་ནི། དཀོན་མཆོག་གསུམ་ལ་བདེན་ཞེན་སྤངས་པ་ཡིན་ཏེ། དེ་ཡང་སྐྱབས་གནས་དཀོན་མཆོག་གསུམ་རྗེས་སུ་དྲན་པའི་མཚན་ཉིད་ནི། དོན་དམ་པར་དྲན་པ་མེད་པའི་ཚུལ་གྱིས་སངས་རྒྱས་དཀོན་མཆོག་དང་། དགེ་བ་དང་། མི་དགེ་བ་དང་། ལུང་དུ་མ་བསྟན་པ་རྣམས་བཤད་པའི་ཆོས་དང་། བྱང་ཆུབ་སེམས་དཔའ་འཕགས་པ་ཕྱིར་མི་ལྡོག་པའི་དགེ་འདུན་དཀོན་མཆོག་རྗེས་སུ་དྲན་པ་སྒོམ་པ་སྟེ། ཡང་དག་པར་ན་སྐྱབས་གནས་དཀོན་མཆོག་གསུམ་ཅིའི་ངོ་བོར་ཡང་མ་གྲུབ་པར་ཤེས་པར་བྱས་ནས། ཀུན་རྫོབ་ཏུ་ཞེན་པ་མེད་པའི་ཚུལ་གྱིས་སངས་རྒྱས་ལ་སྟོན་པ། ཆོས་ལ་ལམ། མི་ལྡོག་པའི་དགེ་འདུན་དཀོན་མཆོག་ལ་ལམ་བགྲོད་པའི་གྲོགས་བྱེད་པ་ཡིན་ཏེ། དེ་ཡང་རྒྱུའི་སངས་རྒྱས་ལ་སྟོན་པར་འཛིན་པ་སྔོན་འབྱུང་ཤཱཀྱ་ཐུབ་པ་ལ་ཡིད་ཆེས་པའི་གནས་སུ་བྱས་པ་སྟེ། འདི་རྣམས་ཀྱིས་བསླུ་མི་སྲིད། རྫུན་ནམ་མི་བྱེད། དེས་ན་ཅི་ལྟར་གསུངས་པའི་བཀའ་བསྒྲུབ་སྙམ་པ་དང་། འབྲས་བུའི་སངས་རྒྱས་ལ་སྐྱབས་གནས་སྟོན་པར་བྱེད་པ་ནི། རང་ཉིད་ཕྲིན་ལས་ཕུན་སུམ་ཚོགས་པའི་སངས་རྒྱས་ཆོས་ཀྱི་སྐུ་ཐོབ་པར་བྱས་ལ་སེམས་ཅན་ཐམས་ཅད་ཀྱི་དོན་བྱ་སྙམ་པ་དང་། ཆོས་ལ་ལམ་དུ་བྱེད་རྒྱུའི་ཆོས་ལ་ལམ་དུ་བྱེད་པ་ཡང་སྔར་གྱི་ཤཱཀྱ་ཐུབ་པ་ཉིད་ཀྱིས་གསུངས་པའི་སྡེ་སྣོད་ཀྱི་ཆོས་ཐམས་ཅད་ལ་ཉན་བཤད་བྱས་ལ། དེ་ནས་བཤད་པའི་ཉམས་སུ་བླང་བྱ་དགེ་བ་མཐའ་དག་ནི་ཉམས་སུ་ལེན། སྤང་བྱ་མི་དགེ་བ་མཐའ་དག་ནི་སྤངས། ལུང་མ་བསྟན་བཏང་སྙོམས་སུ་བཞག་པའམ་དགེ་བར་བསྒྱུར་བར་བྱ་སྙམ་ནས་དེ་ལྟ་བུ་ལ་བྱ་བ་གཅིག་ཡིན། འབྲས་བུའི་ཆོས་ལ་ལམ་དུ་བྱེད་པ་ནི། དེ་ལྟ་བུ་ལ་བརྟེན་ནས་རང་ཉིད་ཀྱི་སྡིག་པ་མི་དགེ་བ་མཐའ་དག་ནི་སྤངས། ཉམས་སུ་བླང་བྱ་དགེ་བ་མཐའ་དག་ནི་ཉམས་སུ་ལེན། ལུང་མ་བསྟན་བཏང་སྙོམས་སུ་བཞག་པའི་དགེ་བར་བསྒྲུབ་པར་བྱེད་པ་སྟེ།
མདོར་ན་དྲུག་གམ་བསླབ་པ་གསུམ་ཉམས་སུ་ལེན་པ་དང་མ་བྲལ་བར་བྱེད་པ་གཅིག་ཡིན། སྐྱབས་གནས་དགེ་འདུན་ཡང་རྒྱུའི་སྐྱབས་གནས་ནི་སྔོན་བྱུང་ཟིན་པའི་འཇམ་དབྱངས་ལ་སོགས་ཀྱིས་ལམ་ཅི་ལྟར་ཉམས་སུ་བླང་པ་བཞིན་བདག་ཉིད་ཀྱང་ཉམས་སུ་ལེན་སྙམ་སྟེ། དེ་རྣམས་ཡིད་ཆེས་པའི་གནས་སུ་འབྲས་བུའི་དགེ་འདུན་ནི་རང་ཉིད་ཐེག་ཆེན་གྱི་བསླབ་པ་གསུམ་མམ་རིག་གྲོལ་གཉིས་དང་ལྡན་པར་བྱས་ཏེ། ཐེག་དམན་དུ་གཏན་ནས་མི་ལྟུང་བར་བྱེད་པ་གཅིག་ཡིན།
གཉིས་པ་ལམ་གྱི་གཞི་ལ་ཞེན་པ་སྤངས་པ་ནི། ཚུལ་ཁྲིམས་རྗེས་སུ་དྲན་པ་དང་། གཏོང་བ་རྗེས་སུ་དྲན་པ་གཉིས་ཡིན་ཏེ། དེའི་མཚན་ཉིད། དོན་དམ་པར་ན་དྲན་པ་མེད་པའི་ཚུལ་ཁྲིམས་བསྲུང་བ་དང་། སྦྱིན་པ་གཏོང་བར་བྱེད་པ་སྟེ། ཡང་དག་པར་ན་ཚུལ་ཁྲིམས་སྲུངས་མཁན་བདག བསྲུང་རྒྱུ་ཚུལ་ཁྲིམས། དེས་སྲུངས་བ། ཆེད་དུ་བྱ་བ་སེམས་ཅན་དམིགས་ཡུལ་སངས་རྒྱས་ལ་སོགས་རང་བཞིན་མེད་པར་ཤེས་པ་དང་། དེ་བཞིན་དུ་སྦྱིན་པ་ལ་ཡང་། སྦྱིན་མཁན་བདག སྦྱིན་རྒྱུ། ལེན་པ་པོ་ལ་སོགས་པ་ཐམས་ཅད་རང་བཞིན་མེད་པར་ཤེས་པའི་ཤེས་རབ་ཀྱིས་ཟིན་པར་བྱས་ནས་ཀུན་རྫོབ་ཏུ་ཆགས་ཞེན་མེད་པའི་ཚུལ་གྱིས་ཉམས་སུ་ལེན་པར་བྱེད་པ་ཡིན་ནོ།།
གསུམ་པ་ལམ་གྱི་དཔང་པོ་ལ་ཞེན་པ་སྤང་བ་རྗེས་སུ་དྲན་པའི་མཚན་ཉིད། དོན་དམ་པར་ན་དྲན་པ་མེད་པའི་ཚུལ་གྱི་ན་འདོད་གཟུགས་ཀྱི་ལྷ་བྱང་ཆུབ་སེམས་དཔའ་རྣམས་རྗེས་སུ་དྲན་པ་བསྒོམ་པ་སྟེ། དོན་དམ་པར་ན་ཁྲེལ་བ་བདག ཁྲེལ་མཁན་བྱང་ཆུབ་སེམས་དཔའ། དེས་ཁྲེལ་བ་ལ་སོགས་པ་ཅིའི་ངོ་བོར་ཡང་གྲུབ་པ་མེད་པར་ཤེས་པར་བྱས་ནས་ཀུན་རྫོབ་ཏུ་ཞེན་པ་མེད་པའི་ཚུལ་གྱིས་བདག་གིས་བྱང་ཆུབ་སེམས་དཔའ་ཡི་སྤང་བྱ་མི་དགེ་བ་མཐའ་དག་སྤངས་པར་དེ་ཉམས་སུ་མ་བླང་ན། སངས་རྒྱས་ལ་སོགས་འདོད་ཁམས་དང་གཟུགས་ཁམས་ཀྱི་ལྷ་དང་བྱང་ཆུབ་སེམས་དཔའ་རྣམས་ཀྱིས་ཁྲེལ། ང་རང་ངོ་ཚ། དེ་རྣམས་ཀྱིས་དུས་རྟག་ཏུ་མངོན་སུམ་དུ་གཟིགས་ཤིང་དཔང་པོར་ཡོད་པས། དེས་ན་མི་དགེ་བ་གཏན་ནས་མི་བྱ་སྙམ་དུ་དྲན་པ་བསྒོམ་པ་གཅིག་ཡིན།
བཞི་པ་ལམ་རྣམ་པར་དག་པའི་རྒྱུ་དངོས་པོ་མེད་པའི་ངོ་བོ་ཉིད་དུ་བསྒོམ་པར་བྱེད་པའི་མཐར་གྱིས་པའི་སྦྱོར་བའི་མཚན་ཉིད། གཟུགས་ལ་སོགས་པའི་ཆོས་ཐམས་ཅད་དངོས་པོ་མེད་པའི་ངོ་བོ་ཉིད་དུ་རྟོགས་ནས་རིམ་གྱིས་བསྒོམ་པ་སྟེ། གཟུགས་ལ་སོགས་པའི་འཁོར་འདས་ཀྱི་བསྡུས་པའི་ཆོས་ཐམས་ཅད་དོན་དམ་པར་ན་འཁོར་འདས་བླང་དོར་དང་། ཡུལ་ཡིད་དུ་འོང་མི་འོང་ཀྱི་དངོས་པོ་ཅིའི་ངོ་བོར་གྲུབ་པ་མེད་པར་ཐོས་བསམ་ལ་སོགས་ཀྱིས་རྟོགས་པར་བྱས་ནས་གཞི་ཤེས་ཀྱིས་ཕྱིའི་ཡུལ་རང་བཞིན་མེད་པར་བསྒོམ། ལམ་ཤེས་ཀྱིས་ནང་གི་ཡུལ་ཅན་རང་བཞིན་མེད་པར་བསྒོམ། རྣམ་མཁྱེན་དེའི་རྣམ་པའང་རང་བཞིན་མེད་པར་བསྒོམ། རྣམ་ཀུན་གྱི་སྦྱོར་བ་ལ་སོགས་ཀྱིས་མཁྱེན་པ་གསུམ་རང་ཡང་རང་བཞིན་མེད་པར་རྟོགས་ནས་བསྒོམ་པར་བྱེད་པ་གཅིག་ཡིན།
སྐད་ཅིག་མའི་ཆོས་བཞི།
བདུན་པ་སྐད་ཅིག་མའི་ཆོས་བཞི་ནི། རྣམ་པར་སྨིན་པ་མ་ཡིན་པའི་སྐད་ཅིག་མ་དང་། རྣམ་པར་སྨིན་པའི་སྐད་ཅིག་མ་དང་། མཚན་ཉིད་མེད་པའི་སྐད་ཅིག་མ་དང་། གཉིས་སུ་མེད་པའི་སྐད་ཅིག་མ་དང་བཞིའོ།།
དེ་བཞི་ཡང་བསྡུ་ན་ཡོན་ཏན་མངོན་དུ་བྱེད་པའི་སྐད་ཅིག་མ་དང་། ཤེས་བྱ་རྟོགས་པའི་སྐད་ཅིག་མ་གཉིས་ལས།
དང་པོ་རྣམ་པར་སྨིན་པ་མ་ཡིན་པའི་སྐད་ཅིག་མའི་མཚན་ཉིད་ནི། རྒྱུན་མཐའ་ཡེ་ཤེས་སྐད་ཅིག་གིས་དུས་སྐད་ཅིག་གཅིག་རྣམ་པར་སྨིན་པ་མ་ཡིན་པའི་ཟག་པ་མེད་པའི་ཆོས་ཐམས་ཅད་བསྡུས་ནས་མངོན་དུ་བྱེད་པ་སྟེ། སྤངས་རྟོགས་རྣམ་པར་དག་པ་མ་ཡིན་པའི་ཟག་པ་མེད་པའི་ཆོས་ཐམས་ཅད་བསྡུས་ནས་མངོན་དུ་བྱེད་པ་སྟེ། སྤངས་རྟོགས་རྣམ་པར་དག་པ་མ་ཡིན་པའི་ཆོས་ཐམས་ཅད་རྒྱུན་མཐའི་ཡེ་ཤེས་སྐད་ཅིག་མ་སྤང་རྟོགས་རྣམ་པར་དག་པར་བྱེད་པ་གཅིག་ཡིན།
གཉིས་པ་རྣམ་པར་སྨིན་པའི་སྐད་ཅིག་མའི་མཚན་ཉིད། རྒྱུན་མཐའི་ཡེ་ཤེས་གཅིག་དུས་གཅིག་སྐད་ཅིག་གཅིག་རྣམ་པར་སྨིན་པའི་གནས་སྐབས་ཀྱི་ཟག་པ་མེད་པའི་ཆོས་ཐམས་ཅད་མངོན་དུ་བྱེད་པ་སྟེ། རྒྱུན་མཐའི་ཡེ་ཤེས་གཅིག་གིས་ཟག་མེད་ཀྱི་ཡེ་ཤེས་ཡུལ་ཡུལ་ཅན་དང་བཅས་པ་དུས་སྐད་ཅིག་གཅིག་ལ་ཆོས་ཀྱི་དབྱིངས་སུ་དག་པར་རྟོགས་པ་གཅིག་ཡིན།
གཉིས་པ་ཤེས་བྱ་རྟོགས་པའི་སྐད་ཅིག་མ་ཡང་གཉིས་ལས། དང་པོ་མཚན་ཉིད་མེད་པའི་སྐད་ཅིག་མའི་མཚན་ཉིད། རྒྱུན་མཐའི་ཡེ་ཤེས་གཅིག་གིས་དུས་སྐད་ཅིག་མ་གཅིག་ལ་ཀུན་ནས་ཉོན་མོངས་པ་དང་། རྣམ་བྱང་གི་ཆོས་ཐམས་ཅད་རྣམ་པའི་མཚན་ཉིད་མེད་པར་རྟོགས་པ་སྟེ། རྒྱུན་མཐའི་ཡེ་ཤེས་སྐད་ཅིག་གིས་དུས་སྐད་ཅིག་གཅིག་ལ་ཉོན་མོངས་པ་འཁོར་བ་དོར་བྱའི་མཚན་ཉིད་དུ་གྲུབ་པ་མེད་པར། རྣམ་པར་བྱང་བ་མྱ་ངན་ལས་འདས་པ་དང་བླང་བྱའི་མཚན་ཉིད་དུ་གྲུབ་པ་མེད་པར་སྟོང་པ་ཉིད་སྤྲོས་པ་དང་བྲལ་བར་རྟོགས་པ་གཅིག་ཡིན།
གཉིས་པ་གཉིས་སུ་མེད་པའི་སྐད་ཅིག་མའི་མཚན་ཉིད་ནི། རྒྱུན་མཐའི་བྱང་ཆུབ་སེམས་དཔའ་སྐད་ཅིག་མ་ཆོས་ཐམས་ཅད་ཀྱི་དབྱིངས་སུ་གཉིས་སུ་མེད་པའི་ཆོས་ཉིད་རྟོགས་པ་སྟེ། རྒྱུན་མཐའི་བྱང་ཆུབ་སེམས་དཔའི་ཡེ་ཤེས་སྐད་ཅིག་གཅིག་ལ་འཁོར་འདས་གཉིས་སུ་སྣང་བ་དང་། བདག་གཞན་གཉིས་སུ་སྣང་བ་དང་། གཟུང་འཛིན་གཉིས་སུ་སྣང་བ་ལ་སོགས་པ་གཉིས་འཛིན་གྱི་རྣམ་རྟོག་བག་ཆགས་དང་བཅས་པ་སྤངས་ནས། ཆོས་ཐམས་ཅད་ཆོས་དབྱིངས་སུ་མཉམ་པ་ཉིད་དུ་རྟོགས་པ་གཅིག་ཡིན། ཡེ་ཤེས་སྐད་ཅིག་མ་དེ་ཡང་རྒྱུན་མཐའི་བྱང་ཆུབ་སེམས་དཔའ་གཅིག་གི་རྒྱུད་ལ་རྫས་ངོ་བོ་དབྱེར་མེད་ཅིང་རྟོགས་ཚུལ་གྱི་སྒོ་ནས་ལྡོག་པས་ཕྱེ་བའི་བཞི་ཡིན་གྱི་རྫས་ཐ་དད་པ་བཞི་ནི་མ་ཡིན་ནོ།།
ཆོས་སྐུའི་མཚན་ཉིད།
བརྒྱད་པ་ཆོས་ཀྱི་སྐུའི་མཚན་ཉིད་ནི། ངོ་བོ་ཉིད་ཀྱི་སྐུ། ལོངས་སྤྱོད་རྫོགས་པའི་སྐུ་དང་། ཆོས་ཀྱི་སྐུ་ཕྲིན་ལས་དང་བཅས་པའོ། །དེ་བཞི་ཡང་བསྡུ་ན་དོན་དམ་པའི་སྐུ་དང་། ཀུན་རྫོབ་ཀྱི་སྐུ་གཉིས་ཡིན།
དང་པོ་ངོ་བོ་ཉིད་སྐུའི་མཚན་ཉིད་ནི། སངས་རྒྱས་ཀྱི་ཡེ་ཤེས་དང་། སྤང་བ་གཉིས་ཀྱི་རང་བཞིན་སྐྱེ་བ་མེད་པའི་ཆོས་ཉིད། སངས་རྒྱས་ཀྱི་ཇི་ལྟ་བ་དང་། ཇི་སྙེད་མཁྱེན་པའི་ཡེ་ཤེས་ཡང་དག་པར་ན་རང་བཞིན་མེད་སྤྲོས་པ་དང་བྲལ་བ་གཅིག་ཡིན། དེ་ལ་དབུ་མ་ཐལ་འགྱུར་པས་ཆོས་སྐུ་ཟེར།
གཉིས་པ་ཀུན་རྫོབ་པའི་སྐུ་ལ་རྟེན་གཟུགས་སྐུ། བརྟེན་པ་ཆོས་སྐུ། མཛད་པ་ཕྲིན་ལས་གསུམ་ཡིན། དང་པོ་ལ་ཡང་གཉིས་ལས། དང་པོ་ལོངས་སྤྱོད་རྫོགས་པའི་སྐུའི་མཚན་ཉིད་ནི། ངོ་བོ་མཚན་དང་དཔེ་བྱད་འབར་བ། ཡུལ་ལ་སར་གནས་ཀྱི་བྱང་ཆུབ་སེམས་དཔའ་ལ་སྣང་བ། ཆོས་ཐེག་ཆེན་འབའ་ཞིག་སྟོན་པ་སྟེ། མཚན་སུམ་ཅུ་རྩ་གཉིས་དང་། དཔེ་བྱད་བརྒྱད་ཅུའི་བརྒྱན་ཅིང་། འཁོར་སར་གནས་ཀྱི་བྱང་ཆུབ་སེམས་དཔའ་འབའ་ཞིག་གིས་བསྐོར་ནས། གནས་འོག་མིན་སྟུག་པོ་བཀོད་པའི་ཞིང་ཁམས་སུ། ཆོས་ཐེག་པ་ཆེན་པོ་ཁོ་ནའི་ཆོས་འཁོར་བསྐོར་ཞིང་། དུས་ཅི་སྲིད་འཁོར་བ་མ་སྟོང་གི་བར་དུ་བཞུགས་པའི་ངེས་པ་ལྔ་དང་ལྡན་པ་གཅིག་ཡིན།
གཉིས་པ་སྤྲུལ་པའི་སྐུའི་མཚན་ཉིད། སངས་རྒྱས་ཀྱི་སྐུ་གང་གིས་དག་པ་དང་མ་དག་པའི་ཞིང་སོ་སོའི་སྐྱེ་བོ་དང་། འཕགས་པ་མངོན་མཐོ་ངེས་ལེགས་སྒྲུབ་པ་སྟེ། ཤཱཀྱའི་རྒྱལ་པོ་ལྟ་བུ་མཆོག་གི་སྤྲུལ་པ་དང་། བི་ཤྭ་ཀརྨ་ལྟ་བུ་བཟོ་ཡི་སྤྲུལ་པ་དང་། རི་དྭགས་རུ་རུ་ལྟ་བུ་སྐྱེ་བའི་སྤྲུལ་པ་སྟེ། སྤྲུལ་པ་སྣ་ཚོགས་ཀྱིས་སེམས་ཅན་གྱི་དོན་མཛད་པ་གཅིག་ཡིན་ཏེ། མདོ་སྡེ་རྒྱན་ལས།
བཟོ་དང་སྐྱེ་དང་བྱང་ཆུབ་ཆེ།།
མྱ་ངན་འདས་པ་རྟག་སྟོན་པ།།
སངས་རྒྱས་སྤྲུལ་པའི་སྐུ་དེ་ནི།།
རྣམ་པར་གྲོལ་བའི་ཐབས་ཆེན་པོ། །ཞེས་གསུངས་སོ།།
གཉིས་པ་ཆོས་ཀྱི་སྐུའི་མཚན་ཉིད་ནི། གོང་དུ་བཤད་ཟིན་ལ། བྱེད་ལས་ནི་གཟུགས་སྐུའི་བདག་རྐྱེན་བྱེད་ནས་འཁོར་བ་མ་སྟོང་གི་བར་དུ་སེམས་ཅན་གྱི་དོན་བྱེད་པ་གཅིག་ཡིན།
གསུམ་པ་ཕྲིན་ལས་ཀྱི་མཚན་ཉིད་ནི། ཆོས་སྐུ་ལ་བརྟེན་ནས་གདུལ་བྱ་ལམ་གྱི་རྟེན་དང་། ལམ་དང་ལམ་གྱི་འབྲས་བུ་ལ་འགོད་པ་སྟེ། གདུལ་བྱ་མ་སྨིན་པ་སྨིན་པར་བྱེད། སྨིན་པ་གྲོལ་བར་བྱེད། གྲོལ་བ་མཐར་ཕྱིན་པར་བྱེད་པ་གཅིག་ཡིན།
རྒྱལ་ཡུམ་སྟོན་པའི་རྒྱས་བཤད་ལ།།
རྣམ་བསྡུས་ཚིགས་སུ་བཅད་པ་ཡིས།།
སྟོང་ཐུན་བསྡུས་པ་གསལ་བྱེད་འདི།།
འགྲོ་བའི་དོན་དུ་འགྲུབ་པར་ཤོག།
ཆོས་ཀྱི་རྗེ་པཎྜི་ཏ་ཆེན་པོ་རང་བྱུང་རྡོ་རྗེས་མཛད་པའོ།།»